Diari Oficial de la Generalitat Valenciana


Sumari del DOGV 9820, del 03-04-2024 (2024/2815)

ORDRE 1/2024, de 28 de març, de la Vicepresidència Segona i Conselleria de Servicis Socials, Igualtat i Habitatge, per la qual s'establixen les bases reguladores de la concessió de subvencions en matèria de programes de tercera edat i associacionisme, programes d'actuacions en malalties neurodegeneratives, programes d'envelliment actiu i soledat no desitjada i programes d'atenció a persones majors i el món rural.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9820

Data del DOGV
:   03-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2815


Data del document
:   28-03-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

ORDRE 1/2024, de 28 de març, de la Vicepresidència Segona i Conselleria de Servicis Socials, Igualtat i Habitatge, per la qual s'establixen les bases reguladores de la concessió de subvencions en matèria de programes de tercera edat i associacionisme, programes d'actuacions en malalties neurodegeneratives, programes d'envelliment actiu i soledat no desitjada i programes d'atenció a persones majors i el món rural. [2024/2815]  
ÍNDEX  
  
PREÀMBUL  
TÍTOL I Àmbit objectiu  
Article 1. Objecte  
Article 2. Procediment de concessió  
Article 3. Concurrència amb altres subvencions  
TÍTOL II Programes  
Capítol I: Programes de tercera edat i associacionisme i programes d'actuacions en malalties neurodegeneratives que afecten les persones majors  
Article 4. Objecte  
Article 5. Entitats beneficiàries i requisits  
Article 6. Criteris objectius d'atorgament  
Capítol II: Programes d'envelliment actiu i soledat no triada  
Article 7. Objecte  
Article 8. Entitats beneficiàries  
Article 9. Criteris objectius d'atorgament  
Capítol III Programes d'atenció a persones majors i el món rural  
  
Article 10. Objecte  
Article 11. Entitats beneficiàries  
Article 12. Criteris objectius d'atorgament  
Capítol IV: Disposicions generals comunes  
Article 13. Obligacions de les entitats beneficiàries  
Article 14. Gastos subvencionables   
Article 15. Quantia de la subvenció  
TÍTOL III. Procediment  
Article 16. Sol·licituds  
Article 17. Esmena de sol·licituds i delegació de la resolució de desistiment  
Article 18. Ordenació i instrucció  
Article 19. Comissió tècnica d'avaluació i comité de valoració  
  
Article 20. Resolució  
Article 21. Criteris de graduació dels possibles incompliments de les condicions imposades per a la concessió de subvencions  
Article 22. Recursos  
Article 23. No subjecció a polítiques de competència  
Article 24. Informació i publicitat de les subvencions concedides  
  
TÍTOL IV. Del pagament i de la justificació de les subvencions  
Article 25. Pagament de la subvenció  
Article 26. Justificació de les subvencions  
Article 27. Documentació justificativa  
Article 28. Subcontractació  
Article 29. Mètode de comprovació i pla de control  
Article 30. Pèrdua d'efectes o minoració de l'import de la subvenció i exigència de reintegraments d'imports indegudament percebuts  
Article 31. Responsabilitat i règim sancionador  
Article 32. Aplicació de les disposicions de la present orde  
DISPOSICIONS ADDICIONALS  
Primera. No incidència pressupostària  
Segona. Tractament de dades personals  
DISPOSICIÓ DEROGATÒRIA  
Única. Derogació normativa  
DISPOSICIONS FINALS  
Primera. Normativa aplicable  
Segona. Instruccions de caràcter intern i organitzatiu  
Tercera. Entrada en vigor  
  
  
PREÀMBUL  
  
Des que el text constitucional establira els principis rectors que haurien d'orientar en avant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de servicis socials i d'acció social l'àmbit prioritari per a garantir l'aproximació de les diferències entre la ciutadania que, progressivament, va originant la diversitat de realitats personals, econòmiques, socials o culturals.  
  
En este sentit, la Generalitat, des dels inicis de l'exercici de les seues competències, ha vingut consolidant un procés creixent d'atenció i de foment de les actuacions dels servicis socials, implicant cada vegada més a les i els agents, públics o privats, que hauran de col·laborar en la prestació i la gestió d'estos.  
La Llei orgànica 5/1982, d'1 de juliol, d'Estatut d'Autonomia de la Comunitat Valenciana, en l'article 10 preveu el principi de no discriminació i els drets de les persones amb diversitat funcional i les seues famílies, la igualtat d'oportunitats, la integració i l'accessibilitat universal en qualsevol àmbit de la vida pública, social, educativa i econòmica, així com la protecció a les persones majors i dependents. També en l'article 49.1.24 atribuïx la competència exclusiva a la Generalitat en matèria de servicis socials.  
La Llei 3/2019, de 18 de febrer, de la Generalitat, de servicis socials inclusius de la Comunitat Valenciana, té per objecte configurar el marc jurídic d'actuació dels poders públics valencians en l'àmbit dels servicis socials, dona un caràcter d'interés general per a la Comunitat Valenciana i definix els programes com el conjunt ordenat i prèviament planificat d'actuacions que estan dirigides a intervindre en les situacions de necessitats específiques de caràcter individual, grupal, familiar o comunitari. L'article 93 de la mateixa llei establix que les entitats d'iniciativa social que realitzen actuacions de servicis socials previstes en el seu objecte social, quan reunisquen els requisits exigits, podran accedir a subvencions públiques en règim de concurrència competitiva.  
  
Amb la finalitat de conscienciar la societat, la direcció general amb competències en servicis socials a persones majors ha inclòs entre els seus objectius una sèrie d'actuacions, entre les quals destaquen les subvencions a programes dirigits: a l'oci i el temps lliure de les persones majors; a la realització d'actuacions en malalties neurodegeneratives; a la promoció de l'envelliment actiu i a pal·liar la soledat no triada, així com a l'atenció a persones majors i el món rural.  
Per la Resolució de 19 de juny de 2021, de la Vicepresidència i Conselleria d'Igualtat i Polítiques Inclusives, es va aprovar el Pla estratègic de subvencions de la Vicepresidència i Conselleria d'Igualtat i Polítiques Inclusives per al període 2021-2023, que va ser posteriorment modificat per la Resolució de 13 de març de 2023, de la Vicepresidència i Conselleria d'Igualtat i Polítiques Inclusives. Amb la finalitat de donar compliment al pla esmentat, mitjançant esta orde de bases, amb naturalesa normativa de disposició de caràcter general, s'establix un marc normatiu que permeta convocar les subvencions que el Pla estratègic preveu per a la Direcció General de Persones Majors, dins del marc pressupostari plurianual al qual es referix l'article 27 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Esta orde té com a antecedent normatiu l'Orde 8/2015, de 29 de desembre, per la qual s'establixen les bases reguladores de la concessió de subvencions en matèria de servicis socials especialitzats de persones majors. El Decret llei 6/2021, d'1 d'abril, del Consell, de mesures urgents en matèria economico-administrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, que en l'article 4, apartat 2, va modificar l'article 160.2.b de la Llei 1/2015, i disposa que les ordes aprovatòries de les bases reguladores de la concessió de les subvencions no tindran la consideració de disposicions de caràcter general.   
Per la necessitat d'introduir millores en les subvencions sobre programes de tercera edat i associacionisme i programes d'actuacions en malalties neurodegeneratives que afecten persones majors, així com de regular les noves línies de subvenció sobre programes d'envelliment actiu i lluita contra la soledat no triada i programes d'atenció a persones majors i el món rural, es va procedir a la derogació de l'Orde 8/2015 per l'Orde 5/2022, de 25 d'octubre, de la Vicepresidència i Conselleria Igualtat i Polítiques Inclusives, i es va aprovar l'Orde 6/2022, de 26 d'octubre de 2022, de la Vicepresidència i Conselleria d'Igualtat i Polítiques Inclusives, per la qual es convoquen i establixen les bases reguladores de les subvencions en matèria de servicis socials especialitzats de persones majors per al 2022, i l'Orde 8/2022, d'11 de novembre, de la Vicepresidència i Conselleria d'Igualtat i Polítiques Inclusives, per la qual es convoquen les subvencions en matèria de programes d'envelliment actiu i soledat no desitjada, i programes d'atenció a persones majors i el món rural, per a l'exercici 2022, les dos amb naturalesa d'acte administratiu i d'aplicació única a l'exercici 2022.  
  
Com que l'article 5 del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, va establir novament la naturalesa normativa de disposició de caràcter general de les ordes de bases de subvencions, davant de la inexistència d'una norma d'estes característiques per a les línies de subvenció que ens ocupen, es fa necessària l'elaboració d'esta orde de bases que regule les subvencions relatives a programes de tercera edat i associacionisme, programes d'actuacions en malalties neurodegeneratives, programes d'envelliment actiu i lluita contra la soledat no triada i programes d'atenció a persones majors i el món rural.  
  
Finalment, el Decret 10/2023, de 19 de juliol, del president de la Generalitat, determina el nombre i la denominació de les conselleries en què s'estructura l'Administració del Consell, així com les seues atribucions. L'article 4 assigna a la Vicepresidència Segona i Conselleria de Servicis Socials, Igualtat i Habitatge les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenvolupament, voluntariat social i habitatge. Així mateix, el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, atribuïx en l'article 38 a la Direcció General de Dependència i de les Persones Majors les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'atenció primària bàsica i específica social, atenció a la dependència i promoció de l'autonomia personal, promoció de l'envelliment actiu i prevenció de la soledat no triada, atenció social a persones majors, atenció residencial i reconeixement dels seus drets. En els mateixos termes es pronuncia el Decret 132 /2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Habitatge, en l'article 13 que enumera entre les competències de la Direcció General de Dependència i de les Persones Majors: planificar, desenvolupar, fer el seguiment i l'avaluació de les polítiques públiques relacionades amb la promoció dels drets de les persones majors, l'envelliment actiu i la prevenció de la soledat no triada, la solidaritat generacional i l'atenció social a les persones majors.  
  
De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les subvencions de la present orde no estan subjectes a la notificació prevista en l'article 108 del Tractat de funcionament de la Unió Europea, per no reunir tots els requisits de l'article 107.1 del mateix tractat.  
  
Amb esta orde es dona compliment al que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
En el procés d'elaboració d'esta orde, d'acord amb el que es disposa en l'article 165 esmentat, ha emés informe l'Advocacia General de la Generalitat i la Intervenció Delegada de la Vicepresidència Segona i Conselleria de Servicis Socials, Igualtat i Habitatge.  
A més, s'han dut a terme els tràmits d'audiència pertinents.  
Així mateix, l'elaboració del text normatiu és adequada per al compliment dels principis de necessitat, eficàcia, proporcionalitat, seguretat jurídica, transparència i eficiència, de conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques, i el que s'establix en l'article 59 de la Llei 1/2022, de 13 d'abril, de transparència i bon govern de la Comunitat Valenciana.  
  
  
ORDENE  
  
TÍTOL I   
Àmbit objectiu  
  
Article 1. Objecte  
La present orde té per objecte establir les bases que regularan la concessió de les subvencions relatives a:  
- Programes de tercera edat i associacionisme.  
- Programes d'actuacions en malalties neurodegeneratives que afecten persones majors.  
- Programes d'envelliment actiu i lluita contra la soledat no triada.  
  
- Programes d'atenció a persones majors i el món rural.  
  
Article 2. Procediment de concessió  
1. El procediment de concessió de les subvencions regulades en les presents bases s'ha de tramitar en règim de concurrència competitiva, regulat en l'article 164 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
  
2. El procediment s'iniciarà d'ofici mitjançant convocatòria aprovada per la persona titular de la conselleria competent en matèria de servicis socials a persones majors que es publicarà en el Diari Oficial de la Generalitat Valenciana.  
  
Article 3. Concurrència amb altres subvencions  
1. Estes subvencions són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada, nacional, de la Unió Europea o d'organismes internacionals. No obstant això, l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat que ha de desenvolupar l'entitat beneficiària o del gasto realitzat.  
2. En el cas que l'import de la subvenció supere el cost de l'activitat desenvolupada, l'Administració procedirà a exigir el reintegrament quant a l'excés, i a l'exigència de l'interés de demora des del moment del pagament de la subvenció per part de la Generalitat.  
  
  
TÍTOL II  
 Programes  
  
CAPÍTOL I:  
Programes de tercera edat i associacionisme i programes d'actuacions en malalties neurodegeneratives que afecten persones majors  
  
Article 4. Objecte  
Les subvencions relatives a programes de tercera edat i associacionisme i programes d'actuacions en malalties neurodegeneratives que afecten persones majors tenen per objecte fomentar la realització de:  
  
a) Programes d'oci i temps lliure dirigits a persones majors.  
b) Programes dirigits a la promoció de la salut i l'autonomia personal de persones majors afectades per malalties neurodegeneratives.  
  
Article 5. Entitats beneficiàries i requisits  
1. Podran obtindre la condició d'entitats beneficiàries de les subvencions relatives a programes de tercera edat i associacionisme i programes d'actuacions en malalties neurodegeneratives que afecten persones majors les organitzacions o entitats privades sense ànim de lucre que complisquen els requisits següents:  
a) Que en el moment de la finalització del termini de presentació de sol·licituds establit en la convocatòria corresponent, estiguen inscrites en el Registre general de titulars d'activitats, de servicis i de centres de servicis socials de la Comunitat Valenciana de la conselleria amb competència en matèria de polítiques de servicis socials a persones majors.  
  
b) Tindre fins institucionals recollits en els seus estatuts relacionats amb la finalitat dels programes objecte de la subvenció.  
A més, en el cas de subvencions per a programes corresponents al sector de les malalties neurodegeneratives dirigits a la promoció de l'autonomia personal de persones majors en situació de dependència, les entitats sol·licitants hauran de disposar de l'acreditació corresponent com a servici de promoció de l'autonomia personal a persones en situació de dependència, atorgada per la conselleria amb competència en matèria de servicis socials a persones majors.  
  
2. No podran obtindre la condició de beneficiari de les subvencions regulades en esta orde les entitats en les quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
  
Article 6. Criteris objectius d'atorgament  
1. Per a la concessió de les subvencions es tindran en compte els criteris de valoració següents, sent la puntuació global màxima de cada programa de 30 punts d'acord amb la distribució següent:  
a) Programes de qualitat en els quals s'utilitzen les bones pràctiques. Es valorarà: la justificació del programa i els seus objectius; l'adequació del nombre i el perfil de les persones professionals responsables en relació amb l'objecte del programa i el nombre de persones destinatàries d'este; la duració adequada del programa per a la consecució dels objectius. Es valorarà amb un màxim de 12 punts, a raó d'un màxim de 4 punts per cada un dels tres criteris esmentats.  
b) Programes que es dediquen a impulsar accions integrades que coordinen l'acció de les diferents àrees d'inclusió de les persones majors, especialment: envelliment actiu, convivència intergeneracional, promoció de la salut, inclusió digital i eliminació dels estereotips i rols de gènere. Es valorarà amb un màxim de 10 punts, a raó d'un màxim de 2 punts per cada acció integrada.  
c) Programes que es consoliden per la seua permanència en el temps. Es valorarà a raó d'1 punt per programa subvencionat en els anys consecutius immediatament anteriors a l'any o anys a què es referix la convocatòria, fins a un màxim de 5 punts.  
d) Programes nous. Es valorarà amb un màxim de 2 punts la novetat del programa o d'algun dels elements definitoris d'este.  
  
e) Introducció de la perspectiva de gènere: es valorarà amb 1 punt la introducció de la perspectiva de gènere en els programes o el desenvolupament de tallers en prevenció i eliminació de violència de gènere i violències contra les dones per a la tercera edat.  
2. En les ajudes destinades a programes d'actuacions en malalties neurodegeneratives que afecten persones majors es valorarà, a més, amb un màxim de 6 punts addicionals, els aspectes següents:   
  
a) responsabilitat social en matèria d'igualtat d'oportunitats entre dones i hòmens en relació amb la plantilla que execute el programa objecte de la subvenció: fins a un màxim de 3 punts. Es valorarà amb 1,5 punts cada un dels aspectes següents: l'ocupació de dones superior al 60 % en llocs de responsabilitat, així com la introducció de mesures concretes de corresponsabilitat o conciliació de la vida personal, laboral i familiar que superen el que s'establix legalment i convencionalment.  
  
b) Responsabilitat social en matèria de qualitat laboral: fins a un màxim de 2 punts. Es valorarà amb 1 punt cada un dels aspectes següents: el compromís d'oferir una formació contínua adequada a les persones que executen el programa objecte de la subvenció i el compromís de millorar les condicions de seguretat i salut laboral respecte de les establides legalment i en el Pla de prevenció de riscos laborals.  
  
c) Incorporació de la perspectiva de gènere: es valorarà amb 1 punt la introducció en els programes de mesures que en el diagnòstic i en el tractament de les malalties neurodegeneratives tinguen en compte les particularitats per raó de sexe que eviten l'androcentrisme.  
  
3. La participació en la línia de programes de tercera edat i associacionisme exclou la participació en la línia d'actuacions en malalties neurodegeneratives que afecten persones majors i al revés.  
  
  
  
CAPÍTOL II  
Programes d'envelliment actiu i soledat no triada  
  
Article 7. Objecte  
Les subvencions relatives a programes d'envelliment actiu i soledat no triada tenen per objecte fomentar la realització de programes d'envelliment actiu i la lluita contra la soledat no desitjada.  
  
Article 8. Entitats beneficiàries  
1. Podran obtindre la condició d'entitats beneficiàries de les subvencions relatives a programes d'envelliment actiu i lluita contra la soledat no desitjada les entitats del tercer sector d'acció social definides en l'article 2 de la Llei 43/2015, de 9 d'octubre, de tercer sector d'acció social, que reunisquen els requisits següents:  
a) Tindre seu o delegació permanent a la Comunitat Valenciana.   
b) Mancar d'ànim de lucre.  
c) Tindre fins institucionals recollits en els seus estatuts, relacionats amb la finalitat dels programes objecte de la subvenció.  
d) Estar legalment constituïdes almenys dos anys abans de la data de publicació de la convocatòria respectiva.  
e) Estar degudament inscrites en el registre administratiu corresponent dins del termini de presentació de les sol·licituds, el qual es fixarà en cada convocatòria.   
3. No podran obtindre la condició de beneficiari de les subvencions regulades en esta orde les entitats en les quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
  
Article 9. Criteris objectius d'atorgament  
Per a la concessió de les subvencions es tindran en compte els criteris de valoració següents, sent la puntuació global màxima de cada programa de 90 punts d'acord amb la distribució següent:  
  
a) Especialització: fins a un màxim de 10 punts. Es valorarà amb un punt cada any d'experiència de treball que s'acredite amb el col·lectiu al qual van dirigits els programes.   
b) Treball en xarxa amb altres entitats: fins a un màxim de 10 punts. Es valorarà amb 5 punts quan s'acrediten més de 3 programes realitzats per l'entitat sol·licitant treballats en xarxa amb altres entitats, i amb 2,5 punts quan s'acrediten entre 1 i 3 programes treballats en xarxa amb altres entitats. Així mateix, es valorarà amb 5 punts quan l'entitat tinga una experiència superior a 2 anys en la realització de programes treballats en xarxa amb altres entitats, i amb 2,5 punts quan l'experiència siga menor o igual a 2 anys.   
c) Àmbit d'actuació fins a un màxim de 10 punts. Es valorarà amb 10 punts que l'àmbit d'actuació del programa siga autonòmic, amb 8 punts que siga en dos províncies, amb 6 punts que siga provincial, amb 4 punts que siga comarcal, amb 2 punts que siga local i amb 1 punt que siga de barri.   
d) Qualitat: fins a un màxim de 10 punts. Es valorarà l'adequació dels objectius i les activitats del programa als fins que s'establisquen en la convocatòria d'acord amb l'objecte definit en l'article 7. S'atorgarà: 10 punts si tots els objectius i les activitats del programa s'adeqüen; 7,5 punts si un dels objectius i/o activitats no s'adequa estrictament; 5 punts si dos dels objectius i/o activitats no s'adeqüen estrictament; 2,5 punts si tres dels objectius i/o activitats no s'adeqüen estrictament, i 0 punts si hi ha més de tres objectius i/o activitats que no s'adeqüen estrictament.   
  
e) Impuls d'accions integrades que coordinen l'acció de les diferents àrees d'igualtat i polítiques inclusives, especialment: envelliment actiu, convivència intergeneracional, promoció de la salut, integració social i eliminació dels rols i els estereotips de gènere. Fins a un màxim de 10 punts. Es valorarà a raó de 2 punts per cada àrea integrada.   
  
f) Establiment d'indicadors per a l'avaluació del programa: fins a un màxim de 10 punts. S'atorgarà: 10 punts si s'establixen indicadors per a totes les actuacions integrants del programa; 7,5 punts si no s'establixen indicadors per a una de les actuacions integrants del programa; 5 punts si no s'establixen indicadors per a dos de les actuacions integrants del programa; 2,5 punts si no s'establixen indicadors per a tres de les actuacions integrants del programa, i 0 punts si no s'establixen indicadors per a més de tres actuacions integrants del programa.   
  
g) Recursos humans, fins a un màxim de 10 punts. Es valorarà la idoneïtat del personal assignat a l'execució del projecte. S'atorguen: 4 punts si la titulació i el nombre de persones professionals és adequat a l'objecte del programa; 2 punts si la plantilla que execute el programa objecte de la subvenció compta amb almenys una persona voluntària, i 4 punts si el 50 % o més de la plantilla és personal voluntari: i 2 punts si el programa compta amb personal professional o voluntari amb formació en matèria d'igualtat i igualtat de gènere i/o perfils professionals que acrediten experiència en les àrees d'igualtat i igualtat de gènere.  
  
h) Originalitat del projecte: es valoraran amb un màxim de 3 punts la novetat o la innovació del projecte o d'algun dels elements definitoris d'este.   
i) Introducció de la perspectiva de gènere: es valorarà amb 2 punts la introducció de la perspectiva de gènere en els programes o el desenvolupament de tallers en prevenció i eliminació de violència de gènere i violències contra les dones per a la tercera edat.  
j) Viabilitat del projecte: fins a un màxim de 10 punts. Es valorarà, fins a 5 punts, la proporcionalitat entre el pressupost i l'objecte del projecte a raó d'un punt per cada 20 % del pressupost que siga ajustat a l'objecte i, fins a 5 punts el cofinançament del projecte, a raó d'1 punt per cada 5 % de pressupost cofinançat.   
k) Responsabilitat social en matèria d'igualtat d'oportunitats entre dones i hòmens: fins a un màxim de 3 punts. Es valorarà amb 1,5 punts cada un dels aspectes següents: l'ocupació de dones superior al 60 % en llocs de responsabilitat en la plantilla que execute el programa objecte de la subvenció, i la introducció en els programes objecte de la subvenció de mesures concretes de corresponsabilitat o conciliació de la vida personal, laboral i familiar que superen el que s'establix legalment i convencionalment.   
l) Responsabilitat social en matèria de qualitat laboral: fins a un màxim de 2 punts. Es valorarà amb 1 punt cada un dels aspectes següents: el compromís d'oferir una formació contínua adequada a les persones que executen el programa objecte de la subvenció i el compromís de millorar les condicions de seguretat i salut laboral respecte de les establides legalment i en el Pla de prevenció de riscos laborals.   
  
  
  
CAPÍTOL III  
Programes d'atenció a persones majors i el món rural  
  
Article 10. Objecte  
Les subvencions relatives a programes d'atenció a persones majors i el món rural tenen per objecte fomentar la realització de programes de dinamització i atenció de persones majors en el món rural.  
  
  
Article 11. Entitats beneficiàries  
1. Podran obtindre la condició d'entitats beneficiàries de les subvencions relatives a programes de dinamització de persones majors en el món rural les entitats locals de la Comunitat Valenciana la població de les quals, a 1 de gener de l'any corresponent a cada convocatòria, siga inferior a 2.000 habitants.   
2. No podran obtindre la condició de beneficiari de les subvencions regulades en esta orde les entitats en les quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
  
Article 12. Criteris objectius d'atorgament  
Per a la concessió de les subvencions es tindran en compte els criteris de valoració següents, sent la puntuació global màxima de cada programa de 90 punts d'acord amb la distribució següent:  
  
1) Criteris de valoració respecte a l'entitat sol·licitant: fins a un màxim de 25 punts. Es valorarà la població, en proporció al nombre d'habitants, d'acord amb l'escala següent: entitats locals de fins a 500 habitants: 25 punts; entitats locals de 501-1.000 habitants: 15 punts; entitats locals de 1.001- 1.999: 10 punts.   
2) Criteris de valoració respecte al projecte o activitat que cal realitzar: fins a un màxim 65 punts. Es valoraran els criteris següents:  
a) Qualitat: fins a un màxim de 10 punts. Es valorarà l'adequació dels objectius i les activitats del programa als fins que s'establisquen en la convocatòria d'acord amb l'objecte definit en l'article 10. S'atorgarà: 10 punts si tots els objectius i les activitats del programa s'adeqüen; 7,5 punts si un dels objectius i/o activitats no s'adequa estrictament; 5 punts si dos dels objectius i/o activitats no s'adeqüen estrictament; 2,5 punts si tres dels objectius i/o activitats no s'adeqüen estrictament, i 0 punts si hi ha més de tres objectius i/o activitats que no s'adeqüen estrictament.  
  
b) Impuls d'accions integrades que coordinen l'acció de les diferents àrees d'igualtat i polítiques inclusives, especialment: envelliment actiu, convivència intergeneracional, promoció de la salut, integració social i eliminació dels rols i estereotips de gènere. Fins a un màxim de 10 punts. Es valorarà a raó de 2 punts per cada acció integrada.  
  
c) Establiment d'indicadors per a l'avaluació del programa: fins a un màxim de 10 punts. S'atorgarà: 10 punts si s'establixen indicadors per a totes les actuacions integrants del programa; 7,5 punts si no s'establixen indicadors per a una de les actuacions integrants del programa; 5 punts si no s'establixen indicadors per a dos de les actuacions integrants del programa; 2,5 punts si no s'establixen indicadors per a tres de les actuacions integrants del programa, i 0 punts si no s'establixen indicadors per a més de tres actuacions integrants del programa.  
  
d) Recursos humans, fins a un màxim de 10 punts. Es valorarà la idoneïtat del personal assignat a l'execució del projecte. S'atorgarà: fins a 4 punts com a màxim, a raó d'1 punt per cada titulat superior o amb formació adequada; fins a 4 punts com a màxim per experiència professional, a raó d'1 punt per cada professional que compte amb dos o més anys d'experiència professional, i fins a 2 punts com a màxim, 1 punt per cada professional que tinga formació en matèria d'igualtat i igualtat de gènere i/o acredite experiència demostrada en les àrees d'igualtat i igualtat de gènere.  
e) Originalitat del projecte: es valoraran amb un màxim de 4 punts la novetat o la innovació del projecte o d'algun dels elements definitoris d'este.  
f) Introducció de la perspectiva de gènere: es valorarà amb 1 punt la introducció de la perspectiva de gènere en els programes o el desenvolupament de tallers en prevenció i eliminació de violència de gènere i violències contra les dones per a la tercera edat.  
g) Viabilitat del projecte: fins a un màxim de 15 punts. Es valorarà, fins a 10 punts, la proporcionalitat entre el pressupost i l'objecte del projecte a raó d'un punt per cada 10 % del pressupost que siga ajustat a l'objecte i, fins a 5 punts, el cofinançament del projecte, a raó d'1 punt per cada 5 % de pressupost cofinançat.  
h) Responsabilitat social en matèria de qualitat laboral: es valorarà amb un màxim de 5 punts addicionals que els ens locals acrediten la inclusió en els plecs de contractació associats al projecte objecte de la subvenció, i dins de l'any natural corresponent a cada convocatòria:  
  
- Amb 3 punts, en matèria d'igualtat d'oportunitats entre dones i hòmens si es dona algun dels supòsits següents: 1,5 punts l'ocupació de dones superior al 60 % en llocs de responsabilitat en la plantilla que execute el programa objecte de la subvenció, i 1,5 punts la introducció en els programes objecte de la subvenció de mesures concretes de corresponsabilitat o conciliació de la vida personal, laboral i familiar, que superen el que s'establix legalment i convencionalment.  
  
- Amb 2 punts, en matèria de qualitat laboral si es dona algun dels supòsits següents: 1 punt el compromís d'oferir una formació contínua adequada a les persones que executen el programa objecte de la subvenció, i 1 punt el compromís de millorar les condicions de seguretat i salut laboral respecte de les establides legalment i en el Pla de prevenció de riscos laborals.  
  
  
CAPÍTOL IV  
Disposicions comunes  
  
Article 13. Obligacions de les entitats beneficiàries  
1. Les entitats beneficiàries de la subvenció tenen l'obligació de realitzar els programes que fonamenten la concessió de la subvenció en la forma i les condicions establides per a cada tipus d'ajuda, i en el termini establit en la convocatòria respectiva. El període assenyalat en la convocatòria per a la realització dels programes podrà comprendre diversos exercicis pressupostaris.   
2. Les entitats beneficiàries hauran de complir les obligacions que amb caràcter general s'establixen en l'article 14 de la Llei 38/2003, de 23 de novembre, general de subvencions, i l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
3. Les entitats beneficiàries de la subvenció, en virtut de l'Orde 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, estan obligades per l'article 6 d'eixa mateixa orde a donar-se d'alta en el PROPER (procediment per a tramitar les altes, la modificació i les baixes de les domiciliacions bancàries) mitjançant l'enllaç:  
https://www.gva.es/va/inicio/procedimientos'id\_proc=22980.  
4. Les entitats públiques hauran de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, els corresponen com a entitat pública.  
Les entitats privades beneficiàries de la subvenció hauran de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben, durant el període d'un any natural, ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà per mitjà de la pàgina web de l'entitat, o bé mitjançant la plataforma TEP - Transparència Entitats Privades, de GVA Oberta, a la qual es pot accedir en   
https://gvaoberta.gva.es/va/tep .  
Esta informació s'haurà de publicar a partir de l'any següent a l'any en què s'hagen superat els llindars establits, i haurà de mantindre's publicada durant almenys quatre anys naturals.  
Totes les entitats beneficiàries de la subvenció estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
5. Les entitats beneficiàries de l'ajuda a l'empara de la present orde hauran de donar publicitat adequada a esta, indicar com a entitat concedent la Generalitat, l'import rebut i el programa, l'activitat, la inversió o l'actuació subvencionada.  
La difusió d'esta informació s'ha de realitzar, preferentment, per mitjà de les pàgines web corresponents, sense perjuí que s'haja de fer constar en escrits, anuncis, publicacions, rètols i qualsevol suport. En cas que no disposen de pàgina web en què fer la publicitat esmentada, podran complir amb esta obligació per mitjà del portal que pose a la seua disposició la Generalitat.  
En els locals on es desenvolupen les activitats subvencionades haurà d'exposar-se en lloc visible una placa d'identificació en la qual s'indique que es desenvolupen activitats finançades per la Generalitat, i s'ajustarà al model que s'indicarà en la convocatòria. En tot cas, quan es presente la justificació haurà d'adjuntar-se una fotografia acreditativa d'este aspecte.  
6. A més, en les subvencions relatives a programes d'atenció a persones majors i món rural, les entitats locals hauran de complir amb les obligacions establides en la Llei 1/2022, de 13 d'abril, de la Generalitat, de transparència i bon govern de la Comunitat Valenciana. Així mateix, hauran de trobar-se al corrent en l'obligació de rendiment de comptes anuals davant de la Sindicatura de Comptes, que serà acreditada mitjançant certificació emesa a este efecte per l'entitat esmentada, segons el que es disposa en l'Acord de 21 de maig de 2015, del Consell, de la sindicatura de comptes.  
7. En el disseny i el desenvolupament dels programes i objectius, les entitats beneficiàries tindran en compte la perspectiva de gènere, això és: la introducció d'elements, mesures i continguts que promoguen el canvi d'actituds i mentalitats per a avançar en la igualtat entre dones i hòmens. Tot això, d'acord amb el que es preveu en la Llei 9/2003, de 2 d'abril, per a la igualtat entre dones i hòmens de la Comunitat Valenciana.  
  
Article 14. Gastos subvencionables   
1. Es consideraran gastos subvencionables: els gastos de personal i els gastos generals per al funcionament, la realització i el compliment dels seus objectius.  
a) Gastos de personal:  
1r. Les retribucions salarials del personal, en situació regular de contractació, incloent-hi els gastos de Seguretat Social.  
2n. Els gastos derivats del personal professional o assistencial contractat mitjançant un contracte de prestació de servicis durant el temps que dure programa.  
b) Gastos generals:  
1r. Es consideraran com a gastos corrents els que reunixen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure's en l'inventari o ser gastos previsiblement reiteratius.   
2n. Els gastos de manteniment estrictament necessàries per a la consecució del fi i l'objecte de la subvenció: lloguer, llum, aigua, telèfon, neteja o anàlegs.   
3r. Els gastos de transport o altres que siguen inherents a l'execució dels programes o que es prevegen específicament en la convocatòria.   
  
2. Es consideren gastos subvencionables els que de manera indubtable responguen a la naturalesa de l'activitat subvencionada, resulten estrictament necessaris i degudament acreditats per al desenvolupament d'esta i que hagen sigut realitzats en el període que es determine en cada convocatòria, el qual podrà comprendre diversos exercicis pressupostaris.   
3. Es considerarà gasto realitzat el que s'haja pagat efectivament abans que finalitze el període de justificació.  
4. En cap cas, es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.   
  
Article 15. Quantia de la subvenció  
1. La quantia de la subvenció es determinarà mitjançant l'aplicació d'un percentatge sobre l'import subvencionable del programa. Este percentatge, que es graduarà en funció de la puntuació obtinguda, es fixarà en la convocatòria sense que puga excedir dels següents:  
  
  
Puntuació programes de tercera edat i associacionisme Puntuació programes d'actuacions en malalties neurodegeneratives que afecten persones majors Puntuació programes envelliment actiu i soledat no triada Puntuació programes d'atenció a persones majors i el món rural Percentatge  
26 a 30 31 a 36 76 a 90 76 a 90 Fins a 100 %  
21 a 25 26 a 30 61 a 75 61 a 75 Fins a 90 %  
16 a 20 21 a 25 46 a 60 46 a 60 Fins a 80 %  
10 a 15 16 a 20 30 a 45 30 a 45 Fins a 70 %  
 12 a 15 Fins a 60 %  
  
  
Únicament seran subvencionables els programes que obtinguen la puntuació mínima continguda en la taula.  
2. Este percentatge serà del 100 % per als programes l'import subvencionable dels quals no supere els 6.000 euros o l'import inferior que, si és el cas, s'establisca en la convocatòria.   
3. En cap cas, l'ajuda concedida per programa superarà els imports que es fixen a continuació, o l'import inferior que, si és el cas, s'establisca en la convocatòria.  
a) Programes de tercera edat i associacionisme i programes d'actuacions en malalties neurodegeneratives que afecten persones majors: 200.000 euros.   
b) Programes d'envelliment actiu i soledat no triada: 30.000 euros.  
  
c) Programes d'atenció a persones majors i el món rural: 30.000 euros.  
En el cas que el programa abaste diversos exercicis pressupostaris, es duplicaran els límits anteriorment indicats.  
4. Quan la consignació pressupostària siga inferior a la suma de l'import que hauria de concedir-se a totes les entitats, una vegada s'hagen aplicat els percentatges i els límits establits en els apartats anteriors, es procedirà al prorrateig entre totes estes de l'import global màxim destinat a la subvenció, la qual cosa suposarà un reajustament sobre l'ajuda.  
  
  
  
TÍTOL III  
Procediment  
  
Article 16. Sol·licituds  
1. La sol·licitud s'ha de formalitzar en els models i els terminis que es determinen en la convocatòria corresponent.  
2. Juntament amb la documentació específica que determine la convocatòria, els sol·licitants hauran de presentar:   
a) Declaració responsable de no concórrer l'entitat sol·licitant en les circumstàncies assenyalades en l'article 13 de la Llei 38/2003, que impedixen obtindre la condició de beneficiària de subvencions públiques, i que es troba al corrent del compliment de les obligacions de reintegrament de subvencions que, si és el cas, se li hagen exigit.  
b) Acreditació d'estar al corrent de les seues obligacions tributàries i davant de la Seguretat Social. Si la persona sol·licitant s'oposa al fet que l'òrgan convocant obtinga l'acreditació de trobar-se al corrent en el compliment de les seues obligacions amb la Seguretat Social o no presta autorització perquè s'obtinga l'acreditació de trobar-se al corrent en el compliment de les obligacions tributàries amb l'Estat i amb la Hisenda de la Generalitat, previstes en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions, haurà d'aportar certificats positius expedits per la Tresoreria General de la Seguretat Social, per l'AEAT i per l'Agència Tributària Valenciana (ATV), expressius de trobar-se al corrent en el compliment de les obligacions amb la Seguretat Social o obligacions fiscals, si és el cas.  
3. Haurà de presentar-se una sol·licitud per a cada un dels programes per als quals se sol·licite subvenció.  
  
Article 17. Esmena de sol·licituds i delegació de la resolució de desistiment  
1. Una vegada rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
2. Quan la sol·licitud no reunisca els requisits exigits o no s'acompanye la documentació que resulte exigible en la norma de convocatòria, es notificarà a la persona sol·licitant i se li requerirà perquè, de conformitat amb la legislació de procediment administratiu comú, en el termini de 10 dies hàbils esmene la falta o acompanye els documents preceptius, amb indicació que, si així no ho fa, se li tindrà per desistit de la seua petició, amb resolució prèvia que haurà de ser dictada en els termes previstos en la legislació esmentada.  
3. Es delega en la persona titular de la direcció general competent en matèria de servicis socials a persones majors la competència per a dictar la resolució de desistiment a què fa referència l'apartat 2 d'este article. La resolució indicarà expressament que s'adopta per delegació i es considerarà dictada per l'òrgan delegant, esgotant la via administrativa. Contra esta es podrà interposar directament recurs davant l'orde jurisdiccional contenciós administratiu en la forma, el termini i les condicions que determina la llei reguladora d'esta jurisdicció. No obstant això, prèviament es podrà interposar, potestativament, un recurs de reposició d'acord amb la legislació de procediment administratiu comú.  
  
  
Article 18. Ordenació i instrucció  
1. L'ordenació i la instrucció del procediment de concessió correspondrà a les direccions territorials de la conselleria competent en matèria de servicis socials a persones majors, que rebran les sol·licituds presentades i verificaran que estes reunixen els requisits per a poder ser tramitades.  
2. Els òrgans competents per a la instrucció i la resolució del procediment, a la vista de la documentació que hi ha en este i de les obligacions que s'adquirixen amb la concessió de la subvenció, podrà recaptar els informes dels organismes i les entitats que estime oportú i efectuar les comprovacions necessàries sobre l'exactitud de tot això.  
  
Article 19. Comissions tècniques instructores i comissió de valoració  
  
1. Una vegada examinades les sol·licituds per l'òrgan instructor es constituirà una comissió tècnica instructora en cada una de les direccions territorials de la conselleria competent en matèria de servicis socials a persones majors, que estarà integrada, en tot cas, per una prefectura de servici, que exercirà la presidència, una prefectura de secció i un tècnic o tècnica, que actuarà com a secretari o secretària.  
Estes comissions tècniques procediran a una primera avaluació/ponderació de les sol·licituds presentades corresponents a la seua província, segons els criteris establits en les presents bases, i formularan la proposta prioritzada de les entitats sol·licitants per orde de puntuació a la comissió de valoració de la direcció general competent en matèria de servicis socials a persones majors, la qual revisarà les propostes i, si és el cas, sol·licitarà un informe explicatiu a la respectiva comissió tècnica esmenant, si és procedent, possibles errors.  
2. En la direcció general competent en matèria de servicis socials a persones majors es constituirà una comissió de valoració composta per:  
  
1r. La persona que ocupe la subdirecció general competent en matèria de persones majors, que actuarà com a presidenta de la comissió, o persona en qui delegue.  
2n. Les persones titulars de les direccions territorials o persona en qui deleguen.   
3r. La persona que ocupe la prefectura del servici competent en matèria d'envelliment actiu o de centres.  
4t. Dos persones que ocupen prefectures de secció o d'unitat de la direcció general competent en matèria de servicis socials a persones majors, que seran designades per la persona al capdavant de la direcció general esmentada.  
5t. Un tècnic o tècnica de la direcció general competent en matèria de servicis socials a persones majors, que serà designada per la persona al capdavant de la direcció general esmentada, que actuarà com a secretari/ària.  
La comissió de valoració analitzarà les propostes formulades per cada comissió tècnica i proposarà a l'òrgan competent per a la concessió de les subvencions la relació prioritzada, per orde de puntuació obtinguda, de les entitats beneficiàries de les subvencions, indicarà el percentatge de finançament que corresponga a cada una de les entitats beneficiàries i el que, si és el cas, els corresponga definitivament després del prorrateig.  
La comissió de valoració elaborarà, així mateix, la relació de les sol·licituds inadmeses per no complir amb algun dels requisits previstos en la present orde o en la convocatòria, i indicarà el motiu d'inadmissió.  
  
Les comissions tècniques instructores i la comissió de valoració actuaran com a òrgans col·legiats de l'Administració, de conformitat amb el que es preveu en la Llei 40/2015, d'1 d'octubre, de règim jurídic del sector públic, en la legislació de procediment administratiu comú.  
  
  
Article 20. Resolució  
1. La competència per a resoldre la resolució per a la concessió correspondrà a la persona titular de la direcció general competent en matèria de servicis socials a persones majors, segons el que es dispose en la resolució de delegació de la persona titular de la conselleria competent en esta matèria.  
2. El termini màxim per a resoldre i notificar les resolucions de concessió d'estes subvencions serà de sis mesos comptats des de l'endemà de la publicació de la convocatòria.  
No obstant això, si es desestimaren totalment o parcialment sol·licituds per falta de consignació pressupostària i, amb posterioritat a la finalització del termini de resolució s'incrementaren els crèdits destinats a finançar estes subvencions, es podrà publicar una nova convocatòria, en què es consignarà el crèdit incrementat i s'iniciarà un nou termini de presentació en el qual s'atorgarà preferència a estes sol·licituds, que exclusivament podran resoldre's i notificar-se en el termini de 3 mesos comptats a partir de la data de publicació en el Diari Oficial de la Generalitat Valenciana de la convocatòria de la persona titular de la conselleria competent en matèria de servicis socials a persones majors en què done publicitat a este increment.  
3. Excepcionalment, podrà recordar-se de manera motivada l'ampliació del termini màxim de resolució i notificació, en els supòsits previstos en l'article 23 de la Llei 39/2015.  
4. Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades per silenci administratiu, de conformitat amb el que es disposa en l'article 25 de la Llei 39/2015 i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
5. La resolució de concessió de les ajudes indicarà expressament el programa subvencionat, l'import de l'ajuda concedida i altres condicions al fet que estiga subjecta la subvenció. Esta resolució es publicarà en el Diari Oficial de la Generalitat Valenciana, i la publicació servirà de notificació a les entitats interessades, de conformitat amb el que es disposa en l'article 45 de la Llei 39/2015. Addicionalment, les entitats interessades podran identificar en la sol·licitud una adreça de correu electrònic per a la pràctica de l'avís de la publicació de la resolució de concessió en el DOGV, que no tindrà efectes de notificació.  
6. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats sempre que la suma dels imports concedits supere l'import del cost de l'activitat que ha de desenvolupar l'entitat beneficiària o del gasto realitzat per esta, podrà donar lloc a la modificació de la resolució de concessió.   
Si es produïx una variació de les condicions considerades per a concedir la subvenció, per aplicació de les causes de reintegrament que establix l'article 37 de la Llei 38/2003, de 17 de novembre, general de subvencions, correspondrà exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i del tràmit d'audiència legalment establit o, si és el cas, la seua revisió per aplicació de les causes de nul·litat o d'anul·labilitat que preveu l'article 36 de la llei general de subvencions esmentada.  
  
Article 21. Criteris de graduació dels possibles incompliments de les condicions imposades per a la concessió de subvencions  
1. Quan l'òrgan competent per a verificar el compliment de la finalitat perseguida per l'objecte de la subvenció advertira que el beneficiari ha incomplit en l'execució del programa, algun dels criteris de valoració regulats en els articles 6, 9 i 12 de la present orde dels que van donar lloc a la seua puntuació, es reduirà la quantitat concedida a raó d'un 5 % per cada criteri incomplit. Esta quantitat es reintegrarà segons al procediment contingut en l'article 30 de la present orde.  
   
  
Article 22. Recursos  
Les resolucions de concessió posaran fi a la via administrativa, i contra estes, de conformitat amb els articles 123 i 124 de la Llei 39/2015, es podrà interposar potestativament un recurs de reposició davant del mateix òrgan que les haja dictades en el termini d'un mes comptat des de l'endemà de notificar-se, o bé directament un recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de notificar-se, d'acord amb l'article 10 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre que s'estime pertinent.  
  
Article 23. No subjecció a polítiques de competència  
De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les subvencions de la present orde no requerisquen notificació a la Comissió Europea, per no reunir els requisits de l'apartat I, de l'art. 107 del Tractat de funcionament de la Unió Europea, atés que estes ajudes no suposen un falsejament de la competència que afecte els intercanvis comercials entre estats membres.  
  
  
Article 24. Informació i publicitat de les subvencions concedides  
Es procedirà a la publicació en el Diari Oficial de la Generalitat Valenciana de les subvencions concedides, amb expressió de la convocatòria, el programa i el crèdit pressupostari al qual s'imputen, el beneficiari, la quantitat concedida i la finalitat o les finalitats de la subvenció. La publicació tindrà efectes de notificació a les entitats beneficiàries sol·licitants.  
  
  
TÍTOL IV  
 Del pagament i de la justificació de les subvencions  
  
Article 25. Pagament de la subvenció  
1. El pagament d'estes subvencions, llevat que la legislació de la Generalitat permeta un règim de lliurament de transferències corrents diferent, i en este cas se seguirà este, s'ajustarà al que es disposa en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i es pot dur a terme un règim de pagaments anticipats segons el que es disposa en l'article 171.3.a de la Llei 1/2015.   
Així mateix, les entitats beneficiàries d'estes subvencions estan exonerades de la constitució de garanties segons l'article 171.5 apartat a i f de la Llei 1/2015.  
2. Amb caràcter previ al pagament de la subvenció, l'entitat beneficiària haurà de trobar-se al corrent en el compliment d'obligacions tributàries i davant de la seguretat social i haver aportat declaració responsable de no ser deutora per resolució de procediment de reintegrament de subvencions.  
3. En cap cas podran fer-se pagaments anticipats a les entitats beneficiàries que hagen sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en este haja adquirit l'eficàcia un conveni, estiguen subjectes a una intervenció judicial o hagen sigut inhabilitades segons la llei concursal, sense que haja conclòs el període d'inhabilitació fixat en la sentència de qualificació del concurs.   
Article 26. Justificació de les subvencions  
1. El termini de justificació es determinarà segons el règim de pagaments establit en la base anterior de la present orde.  
a) En el cas que la legislació de la Generalitat permeta un règim de pagaments anticipats del 100 % de la subvenció, la justificació s'efectuarà fins al 31 de gener de l'exercici següent al de la publicació de la convocatòria.   
b) En el cas que s'aplique la regulació continguda en l'article 171 de la Llei 1/2015, la justificació s'efectuarà fins al 31 d'octubre de l'any corresponent a l'exercici de la convocatòria.  
2. La justificació d'estes subvencions consistirà en la presentació de la memòria final de resultats obtinguts amb la subvenció atorgada, en què puga valorar-se el compliment o no dels objectius plantejats en la sol·licitud.   
En les ajudes destinades a programes d'actuacions en malalties neurodegeneratives que afecten persones majors, programes d'envelliment actiu i soledat no triada i programes d'atenció a persones majors i el món rural, esta memòria haurà d'incloure un informe sobre responsabilitat social referent a l'adopció de les mesures en matèria d'igualtat d'oportunitats entre hòmens i dones i en matèria de qualitat laboral contingudes en l'apartat dos de la base quarta.  
  
3. L'incompliment del termini màxim de justificació de les subvencions podrà donar lloc al desistiment sense efectes o a la minoració de l'ajuda, amb l'exigència, si és el cas, del reintegrament de les quantitats percebudes indegudament i l'exigència de l'interés de demora des del moment del pagament de la subvenció.  
  
Article 27. Documentació justificativa  
1. El procediment per a realitzar la justificació estarà directament relacionat amb el règim de pagaments establit en l'article 24 de l'orde.  
  
2. La documentació justificativa de la realització dels programes haurà de contindre, almenys, la informació següent:  
a) Una memòria final de resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud.  
b) Una memòria econòmica justificativa del cost de les activitats dutes a terme, que ha de contindre:  
1r. En el cas de subvencions concedides a entitats locals, certificació emesa per el/la secretari/ària de l'entitat local, en què s'incloga una relació classificada dels gastos realitzats amb identificació del creditor, el concepte, l'import i la data de pagament amb càrrec als pressupostos municipals de 2022.  
2n. En el cas d'organitzacions o entitats privades sense ànim de lucre o d'entitats del tercer sector d'acció social, es presentarà una relació classificada dels gastos de l'activitat, amb identificació del creditor i del document, del seu import, de la data d'emissió i la data de pagament.  
- La relació s'acompanyarà de les factures justificants del gasto realitzat, estes hauran de reunir els requisits arreplegats en el Reial decret 1619/2012, de 30 de novembre, pel qual aprova el reglament pel qual es regulen les obligacions de facturació.  
- Els gastos de personal es justificaran mitjançant la presentació de les nòmines corresponents, així com dels documents acreditatius del pagament a la Seguretat Social de les quotes relatives a les cotitzacions socials de les persones treballadores.  
- Si hi haguera persones treballant en el programa o servici en virtut de contractes de prestació de servicis, hauran d'aportar-se les corresponents factures emeses per estos professionals, així com la documentació acreditativa que estos complixen els requisits exigits per la legislació tributària vigent.  
- La realització dels pagaments es justificarà mitjançant l'aportació dels documents acreditatius de les transferències bancàries efectuades, i del càrrec d'estes en un compte de la qual siga titular l'entitat beneficiària de la subvenció.  
3. El gasto que cal justificar serà, com a mínim, igual al cost estimat que va servir de base per a la determinació de la subvenció.  
4. Quan, a més de ser finançades amb la subvenció, les activitats s'hagen finançat amb fons propis o altres subvencions o recursos, s'hauran d'acreditar en la justificació l'import, la procedència i l'aplicació d'estos fons a les activitats subvencionades.  
Article 28. Subcontractació  
1. Podrà subcontractar-se el 100 % de l'activitat subvencionada amb els requisits i els límits que s'establisquen en l'article 29 de la Llei 38/2003, de 17 de novembre, general de subvencions, i en l'article 68 del seu reglament de desplegament aprovat pel Reial decret 887/2006, de 21 de juliol.  
2. Quan l'activitat que s'ha de realitzar amb terceres persones excedisca del 20 % de l'import de la subvenció i este import siga superior a 60.000 €, la subcontractació estarà sotmesa al compliment dels requisits següents:  
a) Que el contracte se subscriga per escrit.  
b) Que la celebració d'este s'autoritze per l'entitat concedent de la subvenció.  
3. Els tercers i terceres que desenvolupen l'activitat concertada hauran de comprometre's per escrit a respectar la normativa social.  
  
Article 29. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a este efecte s'ha establit en estes bases com d'aportació preceptiva per la persona beneficiària per al pagament de l'ajuda.  
  
2. La comprovació material de la realització efectiva de l'activitat, l'existència de la condició o el compliment de la finalitat es desenvoluparà en els termes establits en el pla de control que s'elaborarà a este efecte d'acord amb l'article 169.3 de la Llei 1/2015 esmentada.  
  
3. Per a la comprovació material de la realització efectiva de l'activitat, s'utilitzarà algun dels mètodes següents:  
a) L'examen de registres comptables, comptes o estats financers i la documentació que els suporte, de les entitats beneficiàries.  
b) L'examen d'operacions individualitzades i concretes relacionades o que puguen afectar les subvencions concedides.  
4. Els criteris de selecció de la mostra per a la comprovació material de la realització efectiva de l'activitat seran aleatoris, sent el percentatge mínim de l'ajuda que s'ha de controlar sobre el total pagat del 15 %.  
  
  
Article 30. Pèrdua d'efectes o minoració de l'import de la subvenció i exigència de reintegraments d'imports indegudament percebuts.  
1. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i els requisits que s'establixen en la present orde, així com en els supòsits de l'article 37 de la Llei 38/2003, de 17 de novembre, general de subvencions, en relació amb l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Així mateix, serà procedent el reintegrament quan les subvencions siguen destinades a la realització de programes que manifestament suposen un greuge o menyspreu als senyals d'identitat del poble valencià en els termes que dispose la legislació vigent.  
2. El procediment de reintegrament o minoració s'iniciarà d'ofici a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
3. En la tramitació del procediment es garantirà en tot cas el dret de la persona interessada a l'audiència.   
4. El termini màxim per a resoldre i notificar la resolució serà de dotze mesos des del moment en què s'incoe l'expedient de revocació o minoració, i si és el cas, de reintegrament, de conformitat amb l'article 42 de la Llei 38/2003, de 17 de novembre, general de subvencions.   
  
Transcorregut el termini esmentat sense notificar-se la resolució expressa suposarà la caducitat del procediment, però no la prescripció d'accions.   
5. Les quantitats que s'hagen de reintegrar tindran consideració d'ingrés de dret públic, a l'efecte del procediment aplicable per a la cobrança.  
  
Article 31. Responsabilitat i règim sancionador  
  
1. Les entitats beneficiàries de les subvencions quedaran sotmeses a les responsabilitats i el règim sancionador regulat en el capítol IV, títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per la comissió de les infraccions administratives previstes en la normativa estatal bàsica.  
2. Així mateix, quedaran sotmeses al que establix la legislació de procediment administratiu comú i de procediment sancionador.  
  
Article 32. Aplicació de les disposicions de la present orde  
Les disposicions contingudes en este títol seran aplicable sempre que la corresponent llei de pressupostos o qualsevol altra llei de la Generalitat o les seues normes de desplegament no establisquen condicions diferents.  
  
  
DISPOSICIONS ADDICIONALS  
  
Primera. Clàusula de no incidència pressupostària  
L'aprovació d'estes bases no comporta, per si mateixa, obligacions econòmiques en els pressupostos de la Generalitat, sense perjuí de les convocatòries possibles que es puguen resoldre de conformitat amb la consignació pressupostària que s'establisca en l'exercici corresponent.  
  
  
Segona. Tractament de dades personals  
La gestió de les subvencions que preveuen estes bases comporta el tractament de dades de caràcter personal, i cal complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.  
En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679, i en l'article 11 de la Llei orgànica 3/2018, de 5 de desembre.  
En tota la gestió de les subvencions s'haurà de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l'aplicació de mesures tècniques o organitzatives apropiades per a aconseguir la integritat i la confidencialitat de les dades.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que establix esta orde.  
  
  
DISPOSICIONS FINALS  
  
Primera. Normativa aplicable  
Resultarà d'aplicació el que es disposa en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes declarats bàsics de la Llei 38/2003, de 26 de novembre, general de subvencions, així com en la resta de normativa estatal i autonòmica que resulte d'aplicació.  
Segona. Instruccions de caràcter intern i organitzatiu  
S'autoritza la persona titular de la direcció general competent en matèria de servicis socials a persones majors, perquè en l'àmbit de les seues competències adopte les mesures necessàries per a l'aplicació d'esta orde.  
  
Tercera. Entrada en vigor  
Esta orde entrarà en vigor l'endemà de ser publicada en el Diari Oficial de la Generalitat Valenciana.  
  
València, 28 de març de 2024  
  
La vicepresidenta segona del Consell   
i consellera de Servicis Socials, Igualtat i Habitatge  
SUSANA CAMARERO BENÍTEZ